KOMISSION TÄYTÄNTÖÖNPANOASETUS (EU) 2022/478,

annettu 24 päivänä maaliskuuta 2022,

suojatoimenpiteiden voimassa pitämisestä Turkista peräisin olevien ihmisravinnoksi tarkoitettujen simpukoiden tuonnissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 128 artiklan 1 kohdan,

sekä katsoo seuraavaa:

(1) Komission täytäntöönpanoasetus (EU) N:o 743/2013 (2) hyväksyttiin, kun komission tarkastuksissa havaittiin puutteita Turkin toimivaltaisten viranomaisten toteuttamassa unioniin vietäväksi tarkoitettujen simpukoiden tuotannon virallisessa valvonnassa ja kun jäsenvaltiot ilmoittivat Turkista peräisin olevista säännösten vastaisista simpukkalähetyksistä, jotka eivät täyttäneet unionin mikrobiologisia vaatimuksia.

(2) Tuoreimmassa, syyskuussa 2015 tehdyssä komission tarkastuksessa havaittiin, että unioniin vietäväksi tarkoitettujen simpukoiden valvontajärjestelmässä oli edelleen merkittäviä puutteita.

(3) Turkin toimivaltaiset viranomaiset toimittivat tammikuussa 2020 tietoja toimenpiteistä, joihin oli ryhdytty kyseisten puutteiden korjaamiseksi. Kirjallisiin tietoihin perustuvan analyysin perusteella toimenpiteet näyttävät alustavasti tyydyttäviltä, mutta niiden toteuttamista ei covid-19-pandemiaan liittyvien rajoitusten vuoksi ole vielä voitu tarkastaa paikan päällä. Ennen kuin paikan päällä tehtävässä tarkastuksessa on saatu myönteiset tulokset, täytäntöönpanoasetuksella (EU) N:o 743/2013 käyttöön otetut toimenpiteet olisi pidettävä voimassa.

(4) Täytäntöönpanoasetuksen (EU) N:o 743/2013 voimassaolo päättyi 31 päivänä joulukuuta 2021. Koska edellä mainitun komission täytäntöönpanoasetuksen perustana olevaa neuvoston direktiiviä 97/78/EY (3) ei enää sovelleta, komission täytäntöönpanoasetuksen oikeusperusta olisi saatettava ajan tasalle viittaamalla asetuksen (EU) 2017/625 128 artiklaan.

(5) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tätä asetusta sovelletaan eläviin, jäähdytettyihin, jäädytettyihin ja jalostettuihin Turkista peräisin oleviin tai Turkista lähetettyihin ihmisravinnoksi tarkoitettuihin simpukoihin (CN-koodit 0307, 1605).

2 artikla Elävien ja jäähdytettyjen simpukoiden tulon kieltäminen Jäsenvaltiot eivät saa sallia Turkista peräisin olevien tai Turkista lähetettyjen elävien ja jäähdytettyjen simpukoiden tuloa unioniin.

3 artikla Jäähdytettyjä tai jalostettuja simpukoita koskevat toimenpiteet 1. Jäsenvaltioiden on tarkoituksenmukaisia näytteenottosuunnitelmia ja toteamismenetelmiä käyttäen suoritettava kokeita Turkista peräisin olevien tai Turkista lähetettyjen jäädytettyjä tai jalostettuja simpukoita sisältävien lähetysten tarkastamiseksi 2 kohdan mukaisesti. Kokeet on suoritettava sillä rajatarkastusasemalla, jonka kautta kyseiset lähetykset saapuvat unioniin. 2. Jäsenvaltioiden on suoritettava tarvittavat kokeet selvittääkseen a) Escherichia coli -kontaminaation tason kaikissa jäädytettyjä simpukoita sisältävissä lähetyksissä; b) merellisten biotoksiinien esiintymisen kaikissa jäädytettyjä tai jalostettuja simpukoita sisältävissä lähetyksissä. 3. Edellä 1 ja 2 kohdassa tarkoitettujen testattavien lähetysten on pysyttävä toimivaltaisten viranomaisten valvonnassa kyseisellä rajatarkastusasemalla, kunnes edellä mainittujen kokeiden tulokset ovat saapuneet ja ne on arvioitu. 4. Jos 1 ja 2 kohdassa tarkoitetut kokeet osoittavat, että jokin lähetys on todennäköisesti ihmisten terveydelle haitallinen, toimivaltaisen viranomaisen on välittömästi takavarikoitava ja tuhottava lähetys tai saatettava se asetuksen (EU) 2017/625 67 artiklassa säädettyyn erityiskäsittelyyn kyseisen asetuksen 71 artiklan 1 ja 2 kohdan mukaisesti.

4 artikla Menot Kaikki jäsenvaltioille tämän asetuksen soveltamisesta aiheutuvat menot on veloitettava toimijalta tai tämän lähetyksestä vastuussa olevalta edustajalta silloin, kun kyseinen lähetys tuodaan unionin saapumisrajatarkastusasemalle.

5 artikla Voimaantulo ja soveltamisaika Tämä asetus tulee voimaan neljäntenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 31 päivään joulukuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä maaliskuuta 2022. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Komission täytäntöönpanoasetus (EU) N:o 743/2013, annettu 31 päivänä heinäkuuta 2013, suojatoimenpiteiden käyttöön ottamisesta Turkista peräisin olevien ihmisravinnoksi tarkoitettujen simpukoiden tuonnissa (EUVL L 205, 1.8.2013, s. 1).

(3) Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EUVL L 24, 30.1.1998, s. 9).